b"\n_START_ARTICLE_\nQuezon's Game\n_START_SECTION_\nSaligan\n_START_PARAGRAPH_\nNoong 1938, kumilos ang Pangulo ng Pilipinas na si Manuel L. Quezon, ang hinaharap na Pangulo ng US na si Dwight Eisenhower kasama ang iba pang mga kilalang tauhan upang iligtas ang mga Hudyong refugee na tumakas mula sa Alemanyang Nazi. Samantalang hinirap ni Quezon ang pagbalik ng kanyang tuberkulosis.\n_START_SECTION_\nProduksyon\n_START_PARAGRAPH_\nAng Quezon's Game ay isang pinagsamang produksyon ng Star Cinema iWant, at Kinetek.  Idinerekta ang pelikula ni Matthew Rosen, isang Britanikong-Hudyo, at US$500,000 ang laang-guguling pamproduksyon ng pelikula. Tumatakbo ang kinulayang pelikula nang 125 minuto at isinapelikula sa Ingles, Espanyol, at Tagalog. Natapos ang produksyon sa Oktubre 15, 2018. Naglaan si Rosen ng tatlong buwan sa pagkalap lamang para sa pelikula. _NEWLINE_Responsable sila Lorena at Matthew Rosen para sa orihinal na ideya ng kuwento ng pelikula habang sinulat ni Janice Y. Perez at Dean Rosen ang senaryo. Isinagawa ang pelikula upang magpahiwatig ng isang di-masyadong kilalang salaysay ni Pangulong Manuel L. Quezon na nagligtas sa mga Hudyong refugee mula sa Holocaust at pansamantalang nagbigay sa kanila ng silungan sa Pilipinas. Ikinahirap ng mga manunulat noong panahon ng pananaliksik ng Quezon's Game ang kakulangan ng mga Pilipinong makasaysayang manuskrito na nagtatalakay sa makasaysayang salaysay. Sumangguni sila sa mga tesis at disertasyon na ginawa ng mga Amerikano pati na rin mula sa sulat sa mga inapo ni Alex at Herbert Frieder na nagkaroon ng malaking papel sa plano ni Quezon.\n_START_SECTION_\nPaglabas\n_START_PARAGRAPH_\nInilabas ang Quezon's Game sa mga iba't ibang pandaigdigang pagdiriwang ng mga pelikula bago ang madulang paglabas nito. Inilabas ito sa Ottawa, Canada bilang bahagi ng gala ng 2018 Cinema World Festival bilang isa sa mga nanalong pelikula ng 2018 Autumn Selection. Naging entrada rin ito sa IndieFEST Film sa California, at sa WorldFest-Houston International Film Festival sa Texas. _NEWLINE_Bilang bahagi ng pagtaguyod ng pelikula, ginanap ang isang VIP screening noong Mayo 7, 2019 sa Power Plant Mall sa Makati kung saan ipinakita rin ng ABS-CBN ang mga bidyeong panayam ng mga Nakaligtas sa Holocaust na si Margot Pins Kestenbaum at Max Weissler na kapwang ipinakubli sa Pilipinas na naninirahan na ngayon sa Israel. Ang madulang paglabas ng pelikula sa Pilipinas ay noong Mayo 29, 2019.\n_START_SECTION_\nResepsyon\n_START_PARAGRAPH_\nNanalo ang pelikula ng hindi bababa sa 20 mga parangal bilang isang entrdada sa iba't ibang mga pandaigdigang pagdiriwang ng pelikula. Noong Enero 2019, nanalo ang Quezon's Game ng 12 parangalan sa Cinema World Fest Awards sa Ottawa, Canada."